Legebiltzarreko Erregelamenduko 138. artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Landa Garapeneko eta Ingurumeneko Batzordeak Nafarroako Abereen Osasunari buruzko azaroaren 16ko 11/2000 Foru Legea aldatzeko Foru Lege proiektuari buruz onetsitako irizpena. Proiektu hori 2022ko urtarrilaren 14ko 2. Nafarroako Parlamentuko Aldizkari Ofizialean argitaratu zen.

Iruñean, 2022ko otsailaren 23an

Lehendakaria: Unai Hualde Iglesias

IRIZPENA

Landa Garapeneko eta Ingurumeneko Batzordeak 2022ko otsailaren 22an eta 23an egindako bileran onetsia.

Foru lege proiektua, Nafarroako Abereen Osasunari buruzko azaroaren 16ko 11/2000 Foru Legea aldatzekoa

ZIOEN AZALPENA

Abereen gaixotasun kutsagarriek ondorio latzak izan ditzakete abereentzat eta abeltzainentzat, baita ekonomian ere. Era berean, osasun publikoari eta elikagaien segurtasunari ere eragin diezaiokete. Europar Batasunak 2007tik hasita erabaki zuen estrategia berri batekin jokatzea abereen osasunaren arloan, “Aurre hartzea, sendatzea baino hobea” dioen printzipioa arauen garapenerako oinarritzat hartuz. 2016/429 Erregelamenduak, abereen osasunari buruzko Europako legea deitutakoak, norabide horretan lanean segitzeko beharra indartzen du.

Prebentzioari heltzeko garaian, baldintza nagusietako bat abeltegien kokapena eta diseinua da. Abeltegia kokatuta dagoen eremuko abere-dentsitateak lotura du eritasun kutsagarriak izateko arriskuarekin. Hori dela eta, administrazioak araudi bat ezarri behar du, abeltegien gehieneko neurriak eta abeltegien arteko distantzia arautzeko eta, horrela, abere-dentsitatea mugatzeko. Jarduketa horrek apalduko du eritasunak zabaltzeko arriskua, erraztuko du eritasun fokuren bat detektatzen denean hura kontrolatu eta desagerrarazteko lana, eta ondorioak gutxituko ditu.

Horrenbestez, ustiategien neurriei mugak ezarri behar zaizkie, horren bidez eta abeltegien arteko distantziei buruz 31/2019 Foru Dekretuan araututakoari esker posible izan dadin abere edo ustiategi kopuru handiaren kontzentrazioa saihesteko moduko abere-dentsitate egokia zehaztea, izan ere, kontzentrazioak nabarmen zailtzen du infekzio prozesuen kontrola.

Abereen Osasunari buruzko egungo Foru Legeak 28. eta 29. artikuluetan aipatzen ditu elementu horiek: distantziak eta abere-dentsitatea. Arau honek 28. artikuluaren testua aldatzen du eta abeltegiaren gehieneko neurriak ezartzen dituen eranskin bat gehitzen du.

Horrez gain, 39. artikulua aldatzen du, abeltegiari ematen ahal zaion gehieneko kalte-ordainaren zenbatekoa mugatzeko, ustiategi handiek osasun arriskuen aurrean prebentzio neurriak hartzea eta erantzunkidetasuna sustatzeko helburuarekin.

Era berean, bosgarren xedapen gehigarria gehitu behar da, foru lege honek indarra hartzen duenean bertan ezartzen diren gehieneko mugak gainditzen dituzten ustiategiei buruzkoa. Beharrezkoa da zehaztea ezen une horretan lehentasuna izanen duela, ondorio guztietarako, araututako distantziari eta neurriei dagokienez, une horretan indarra duten ingurumen lizentzietan jasota dagoenarekin bat. Hori dela eta, ustiategi horiek lege berriaren baldintzak bete beharko dituzte, handitzeko eta distantzietarako aplikatu behar zaizkienak.

Azkenik, maiatzaren 10eko 8/2021 Foru Legeak gehitutako hirugarren xedapen iragankorra aldatzen da; xedapen horren bidez 2022ko maiatzaren 30era arteko etenaldia ezarri zen 1.250 AzLU baino gehiagoko behi-aziendaren abeltegiak ezarri edo handitzeko abeltzaintzako eskaerak onartu eta baimen berriak emateko. 28. artikuluaren aldaketak ere mugatzen ditu ustiategien neurriak lege berriak indarra hartzen duenetik aurrera eta, beraz, ez dago etenaldi horren beharrik. Hala ere, aipatu behar da nola gelditzen diren tramitatu zain dauden eskaerak, honen bidez ezartzen den gehieneko abere edukiera berria gainditzen duten behi-aziendaren ustiategiak baimendu edo handitzekoak, eta, horregatik, bidezkoa da hirugarren xedapen iragankor hori aldatzea.

**Artikulu bakarra.** Arau honek indarra hartzen duenetik aurrerako ondorioekin, Nafarroako abere osasunari buruzko azaroaren 16ko 11/2000 Foru Legearen manu hauek, jarraian ematen direnek, testu hau izanen dute:

Bat. 28. artikulua aldatzen da, eta testu hau izanen du:

“28. artikulua. Distantziak eta gehieneko neurriak:

Eritasunak zabaltzea eta horien ondorioak ekiditeko prebentzio neurri gisa:

1. Abeltegiek erregelamenduz ezartzen diren distantziak gordeko dituzte bai haien artean bai haietatik abere kontzentrazioetarako instalazioetara eta abeltzaintzaren arloko jarduera agroindustrialetara edo haiekin lotutakoetara bitarte daudenak. Distantzia horiek zehazteko, kontuan hartuko dira inguruabar geografikoak eta abere espezieen ezaugarriak, ustiategiaren neurria, ustiategi mota eta arrisku epidemiologikoa.

2. Abeltegietarako gehieneko neurri batzuk ezartzen dira, ustiategi berrien edo orain daudenen handitzeen neurriak ez daitezen izan foru lege honen 1. eranskinean ezartzen diren gehienekoak baino handiagoak”.

Bi. 39. artikuluaren 2. apartatua aldatzen da, eta testu hau izanen du:

“2. Agintari eskudunak animalia hiltzea nahitaezkotzat deklaratuz gero, kalte-ordaina emanen da, indarrean dauden arau eta baremoen arabera. Gehienez ere ustiategi bakoitzak 1.500.000 euroko kalte-ordaina jasoko du, gaixotasun hauen kontrako borroka, kontrol edo desagerrarazteko programa nazionalen barruan abereak hiltzeagatik: behi-aziendaren tuberkulosia, behi-aziendaren bruzelosia, ardi- eta ahuntz-aziendaren bruzelosia, mihi urdina eta entzefalopatia espongiforme kutsakorrak”.

Hiru. Bosgarren xedapen gehigarri bat gehitzen da, eta testu hau izanen du:

“Bosgarren xedapen gehigarria. Ezarritako gehieneko mugak gainditzen dituzten ustiategiak.

Arauak indarra hartzean ezarritako gehieneko neurriak gainditzen dituzten abeltegiei, indarrean duten ingurumen lizentzian aurreikusitako neurria aitortuko zaie abeltegiaren gehieneko neurri gisa. Ezin izanen dute gehieneko neurri hori handitzea dakarren aldaketarik egin instalazioan, ez eta ekoizpenaren orientazioan ere”.

Lau. Hirugarren xedapen iragankorra aldatzen da, eta testu hau izanen du:

"Hirugarren xedapen iragankorra. Abeltegiak baimentzeko edo abeltegien aldaketak baimentzeko eskaerak, tramitazioan daudenak.

1.250 AzLU baino gehiago dituzten behi-aziendaren abeltegiak jarri edo handitzeko abeltzaintzako baimenetarako eskaerak, 2021eko maiatzaren 20a baino lehen aurkeztu eta maiatzaren 10eko 8/2021 Foru Legea aplikatuta tramitazioa etenik dutenak, aurrerantzean tramitatuko dira haien ingurumen lizentziaren eskaeran aurreikusita zeuden neurrien arabera, eta aplikatuko zaie eskaeraren egunean indarra zuen araudia”.

Bost. I. eranskin berri bat gehitzen da, testu honekin:

I. ERANSKINA  
Abeltegien gehieneko neurria (AzLU edo toki kopuruaren arabera)

|  |  |
| --- | --- |
| **Ustiategiaren neurria** | **AzLU (1) / tokiak** |
| Txerri-azienda | 864 AzLU |
| Broiler oilaskoak eta hegaztiak oro har | 300.000 toki |
| Arrautzetarako eta hazteko oiloak | 300.000 toki |
| Ugalketarako oiloak eta haiek haztea | 60.000 toki |
| Kanpora irteten diren hegaztiak | 50.000 toki |
| Galeperrak | 600.000 toki |
| Esnetarako behiak | 1.250 AzLU |
| Haragitarako behiak (2) | 1.250 AzLU |
| Esnetarako ardi eta ahuntzak | 6.000 ugaltze-abere |
| Haragitarako ardi eta ahuntzak | 8.000 ugaltze-abere |
| Zaldiak | 1.250 AzLU |
| Untxiak | 600 AzLU |
| Erleen kokalekua (3) | 200 erlauntza |
| Espezie bat baino gehiago dituzten ustiategiak | 1.250 AzLU |

(1) AzLU. Koadro honetako AzLUak kalkulatzeko, aintzat hartuko dira 31/2019 Foru Dekretuaren 1. eranskineko AzLUen baliokidetzak.

(2) Zezenketetarako aziendaren ustiategiak barne.

(3) Gehieneko neurriak erleen kokalekuenak dira, baina ustiategi batek berak kokaleku bat baino gehiago izan ditzake”.

**Azken xedapena.** Indarrean sartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.